Stasie vir pendelaars in Rustenburg stort ineen(Foto: Pixabay/Pexels.com) ŉ Stasie vir pendelaars in Rustenburg wat nog in aanbou was, het ineengestort. “Een van die plekke waar ŉ stasie vir die Rustenburg-snelvervoerstelsel as deel van die geïntegreerde openbarewerke-projek op die R104 in Tlhabane in aanbou was, het Saterdag inmekaar geval,” het David Magae, munisipale woordvoerder, gesê. “Die voorval het buite werksure plaasgevind ná die nuwe kontrakteur korrektiewe maatreëls ingestel het om foute reg te maak. Die aanvanklike bouwerk is stopgesit en die kontrak is in Junie 2017 opgeskort weens swak werk,” het hy gesê. Die nuwe kontrakteur is in September 2018 aangestel en die perseel is in Februarie vanjaar oorhandig ná ŉ konsultasieproses om plaaslike arbeid en ontluikende ondernemings by die infrastruktuurontwikkeling te betrek. “Die persele is in Februarie 2019 oorgegee en deel van die werk was om die aanvanklike bouwerk reg te maak. Toe die vorige kontrakteur se kontrak opgeskort is, het bouwerk op 30% gestaan. “Die munisipaliteit het begin met regstappe om die finansiële verliese te herstel wat hy weens swak vakmanskap gely het,” het Magae gesê. Die munisipaliteit gaan nou ander stasies ook assesseer om te verseker dit is veilig vir pendelaars.